
ΔΕΛΤΙΟ ΤΥΠΟΥ
	Σοβαρές καταγγελίες για τη διαδικασία εκχώρησης του Τμήματος Διατροφής στο Γενικό Νοσοκομείο Χαλκίδας

Σοβαρά ερωτήματα εγείρονται σχετικά με τη διαδικασία εκχώρησης του Τμήματος Διατροφής του Γενικού Νοσοκομείου Χαλκίδας, η οποία, σύμφωνα με καταγγελίες, προωθείται με ταχείες («fast track») διαδικασίες από τον προσωρινό διοικητή.
Για το θέμα έχει ήδη αποσταλεί από τις 07/04 επίσημο έγγραφο – καταγγελία προς το Υπουργείο Υγείας, την 5η Υγειονομική Περιφέρεια (ΥΠΕ) και τους Βουλευτές του νομού, ενώ έχει υπάρξει και Κοινοβουλευτική ανάδειξη μέσω ερωτήσεων Βουλευτών της αντιπολίτευσης.
Παρά τα ανωτέρω, μέχρι σήμερα δεν έχει υπάρξει καμία ουσιαστική παρέμβαση ή απάντηση από τους αρμόδιους φορείς, ενώ η διαδικασία φαίνεται να προχωρά κανονικά.
Ιδιαίτερη ανησυχία προκαλεί το γεγονός ότι στο Τμήμα Διατροφής απασχολούνται σήμερα 20 εργαζόμενοι, των οποίων οι θέσεις εργασίας τίθενται σε άμεσο κίνδυνο, σε περίπτωση υλοποίησης της εκχώρησης των υπηρεσιών σε ιδιωτικό συνεργάτη (catering).
Ταυτόχρονα, υπάρχουν σοβαρές ανησυχίες για την ποιότητα της σίτισης των ασθενών, καθώς μια τέτοια αλλαγή μπορεί να επηρεάσει την ασφάλεια και τη σωστή διατροφή τους, που αποτελεί βασικό μέρος της θεραπείας τους.
Επιπλέον, η καταγγελία του Συλλόγου Εργαζομένων έχει κοινοποιηθεί και στην Εθνική Αρχή Διαφάνειας, με το ακόλουθο αίτημα:
«Δεδομένης της σοβαρότητας των καταγγελλόμενων και του δημόσιου ενδιαφέροντος που άπτεται της εύρυθμης λειτουργίας του Εθνικού Συστήματος Υγείας, παρακαλούμε για την κατά προτεραιότητα εξέταση της υπόθεσης.»
Με βάση τα παραπάνω, τίθενται κρίσιμα ερωτήματα:
· Με ποια κριτήρια και διαδικασίες προωθείται η εκχώρηση;
· Για ποιους λόγους επιλέγεται η επιτάχυνση της διαδικασίας;
· Έχουν τηρηθεί όλες οι προβλεπόμενες διαδικασίες διαφάνειας και ελέγχου;
· Ποιος αναλαμβάνει την ευθύνη για τις σχετικές αποφάσεις;
Οι εργαζόμενοι ζητούν:
· Την άμεση απόσυρση της διαδικασίας.
· Την πλήρη και δημόσια ενημέρωση για το σύνολο των ενεργειών.
· Τον έλεγχο της υπόθεσης από τους αρμόδιους θεσμικούς φορείς.
· Τη διασφάλιση όλων των θέσεων εργασίας, καμία απόλυση ή μη ανανέωση σύμβασης.
[image: ]  Το ζήτημα αφορά άμεσα τόσο τη λειτουργία του δημόσιου συστήματος υγείας όσο και την προστασία θέσεων εργασίας και την ποιότητα φροντίδας των ασθενών, γεγονός που καθιστά επιτακτική την άμεση διερεύνησή του.

